মাল্যের মন্তব্যের পরে বিরোধীদের আক্রমণের মুখে অস্বস্তিতে পড়ে বিজেপি। জেটলি জানান, ২০১৪ সালে অর্থমন্ত্রী হওয়ার পর থেকে তিনি কখনও মাল্যকে দেখা করার জন্য সময় দেননি। তবে মাল্য রাজ্যসভার সদস্য ছিলেন। সেই সুযোগের অপব্যবহার করে সংসদেই এক বার তাঁর সঙ্গে দেখা করেছিলেন। জেটলির কথায়, ‘‘সংসদ কক্ষ থেকে বেরিয়ে আমার ঘরে যাচ্ছিলাম। উনি দ্রুত পায়ে কাছে এসে জানান, পাওনা মেটাতে একটা প্রস্তাব দিতে চান। আমি জানতাম, উনি আগেও এমন ভাঁওতা দিয়েছেন। তাই ওঁকে স্পষ্ট বলে দিই, আপনি ব্যাঙ্কের সঙ্গে কথা বলুন। আমার সঙ্গে কথা বলে লাভ হবে না। ওঁর সঙ্গে যে সব নথি ছিল তা-ও আমি নিইনি।’’